Concluziile Consiliului European din 23-24 martie 2006 

privind Strategia de la Lisabona

1.  CONSIDERAŢII GENERALE

Strategia de la Lisabona reprezintă cel mai important proiect de dezvoltare la nivelul Uniunii Europene, fiind o reflectare a gândirii strategice pentru economie şi societate la nivel comunitar. 

Adoptată de către Consiliul European desfăşurat pe date de 23 şi 24 martie 2000, Strategia de la Lisabona vizează să realizeze, în Uniunea Europeană, până în anul 2010, cea mai competitivă şi mai dinamică economie din lume, bazată pe cunoaştere, capabilă de o creştere economică durabilă, însoţită de o ameliorare cantitativă şi calitativă a locurilor de muncă, de o mai mare coeziune socială şi de grija faţă de mediul înconjurător.

În anul 2004, Consiliul European şi Comisia decid pregătirea unei evaluări a strategiei de la Lisabona la jumătatea perioadei, evaluarea urmând să fie prezentată la Consiliul European de primăvară, din martie 2005. Prezentat Comisiei în noiembrie 2004, raportul Kok subliniază că au fost înregistrate progrese modeste şi preconizează reînnoirea strategiei privind dublul obiectiv, cel al creşterii economice şi cel care urmăreşte crearea de noi locuri de muncă. În acelaşi timp, statele membre sunt încurajate să se implice mai mult prin elaborarea şi aplicarea unor programe de reformă. Propunerile formulate de către Comisie pentru relansarea strategiei de la Lisabona  au în vedere următoarele puncte:

- înnoirea priorităţilor Uniunii Europene. Comisia sugerează că sunt esenţiale eforturile Uniunii privind realizarea obiectivelor propuse (creşterea economică şi crearea de noi locuri de muncă) prin planurile de acţiune la nivel european coroborate cu planurile de acţiune naţionale ale statelor membre;

- mobilizarea unei largi susţineri a programelor de reformă: statele membre, partenerii sociali şi cetăţenii trebuie să fie apropiaţi reformelor preconizate, strategia de la Lisabona devenind “parte a politicii naţionale”;

                   - simplificarea generală a strategiei şi punerea în aplicare a unor proceduri de raportare simplificate. Astfel, Comisia propune să se elaboreze un singur raport la nivelul Uniunii Europene şi câte unul la nivelul fiecărui stat membru.

În iulie 2005, Comisia prezintă Programul Comunitar de la Lisabona, care completează planurile de acţiune naţionale ale statelor membre care urmau să fie finalizate până în octombrie 2005. Programul este compus din 50 de iniţiative (acţiuni de reglementare, acţiuni de finanţare şi elaborare de politici) care trebuie să fie puse în practică la nivel european. Aceste iniţiative au fost grupate în opt “acţiuni esenţiale”, după cum urmează:

· acordarea de sprijin în domeniul cunoaşterii şi inovării;

·  reforma politicilor cu privire la ajutoarele acordate de către stat;

· simplificarea reglementărilor;

· realizarea unei pieţe interne a serviciilor;

· realizarea unui acord cu privire la punerea în practică a Declaraţiei de la Doha
;

· eliminarea obstacolelor de mobilitate în domeniile: transport, forţă de muncă şi educaţie;

· găsirea unui punct de vedere comun în ceea ce priveşte migraţia economică;

· susţinerea eforturilor vizând eliminarea consecinţelor sociale (de ex. pierderea locului de muncă) provocate de restructurările economice.

Strategia de la Lisabona a intrat într-o nouă fază, ultimii ani marcând un nou punct de pornire şi o schimbare a direcţiei. Atenţia s-a concentrat asupra obţinerii rezultatelor urmărite. Prin prezentarea programelor naţionale de reformă, statele membre au acceptat o nouă responsabilitate şi şi-au luat angajamentul unor acţiuni precise. În paralel, se desfăşoară programul comunitar de la Lisabona, care se referă la măsurile adoptate la nivel comunitar pentru a completa acţiunile de la nivel naţional, regional şi local.

Programele naţionale de reformă reprezintă un bun punct de pornire pentru continuarea programului de reformă. Acestea trebuie să aibă ca priorităţi creşterea economică şi crearea de noi locuri de muncă,  bazându- se pe un sprijin cât mai larg în interiorul statului respectiv. În acelaşi timp, acţiunile la nivelul Uniunii Europene sunt în plină şi continuă desfăşurare, datorită înţelegerilor survenite asupra perspectivelor financiare ale Uniunii Europene pentru perioada 2007-2013. Astfel, în raportul anual al Comisiei Europene pe 2006 asupra dezvoltării şi creării de locuri de muncă se subliniază că nu mai rămâne decât să se manifeste voinţa politică pentru a transforma angajamentele luate în rezultate, toate instrumentele necesare strategiei de la Lisabona sunt create, cadenţa este menţinută de către programele naţionale. Având în vedere aceste aspecte, Comisia consideră că este timpul să se treacă la o viteză superioară. Acesta este, de altfel şi denumirea dată de Comisie raportului său: “Să trecem la o viteză superioară- Noul parteneriat pentru creştere şi locuri de muncă” (Passons à la vitesse supérieure - Le nouveau parteneriat pour la croissance et l'emploi) şi, în acelaşi timp, îndemnul Comisiei Europene, atât pentru organismele europene cât şi pentru statele membre.

Conceperea şi punerea în aplicare a programelor statelor membre trebuie să se realizeze pe baza unui real consens naţional, prin explicarea către cetăţeni a beneficiilor strategiei elaborate pentru creşterea economică şi crearea de noi locuri de muncă, ce conduce, pe termen lung, la prosperitate şi coeziune socială.

Strategia a suferit în martie 2005, la jumătatea drumului, o revizuire, prin care accentul a fost mutat pe creşterea economică bazată pe progres tehnologic şi pe ocuparea forţei de muncă. Activitatea de cercetare-dezvoltare-inovare rămâne cea mai cunoscută componentă a Strategiei de la Lisabona şi principala acţiune-cheie a acesteia, căreia îi este ataşată cea mai cunoscută dintre ţintele concrete ale strategiei şi anume angajamentul luat de ţările membre ale Uniunii Europene de a cheltui din bugetul public 1% din PIB pentru cercetare-dezvoltare şi de a facilita cheltuieli private pentru cercetare-dezvoltare de 2% din PIB.

La jumătatea intervalului pentru care a fost concepută (2000-2010), Agenda Lisabona s-a dovedit a fi, mai degrabă, un deziderat decât o realitate.
 Europa nu a ajuns din urmă Statele Unite ale Americii în materie de competitivitate. În anul 2005, Comisia Europeană a propus “un nou start”, urmărindu-se trei obiective majore:

· promovarea creşterii economice bazată pe cunoaştere şi inovare;

· realizarea unui loc mai atractiv pentru investiţii şi muncă;

· oferirea de locuri de muncă mai multe şi mai bune.

Programul comunitar de la Lisabona conţine mai multe iniţiative importante privind domeniul cercetării şi al inovării ca factor al creşterii economice în Uniunea Europeană, prin punerea în aplicare a Programului-cadru 7 pentru activităţi de cercetare, dezvoltare tehnologică şi a Programului-cadru pentru inovaţii şi competitivitate.

Programul-cadru 7 introduce un nou mod de susţinere a cercetării, a iniţiativelor tehnologice, care permite diverse forme de parteneriat între sectorul public şi sectorul privat, vizând susţinerea cercetării în domenii noi, urmărindu-se creşterea investiţiile private în acest domeniu. Sunt prevăzute măsuri destinate să stimuleze promovarea şi adoptarea ecotehnologiilor şi dispoziţii în favoarea inovaţiei, referitoare la întreprinderile mici şi mijlocii.

2. Domeniile în care Consiliul European a hotărât să întreprindă acţiuni  prioritare care urmăresc îndeplinirea obiectivelor Strategiei de la Lisabona

a) Creşterea investiţiilor în domeniul cunoaşterii şi al inovării.

Având în vedere importanţa care revine cercetării şi dezvoltării pentru creşterea economică viitoare şi necesitatea rezolvării unui număr mare de probleme cu care se confruntă societatea în momentul de faţă, Consiliul European reconfirmă obiectivul fixat la Barcelona, salută progresele realizate prin asumarea liniilor directoare de către statele membre prin fixarea unor obiective naţionale specifice, precum şi angajarea tuturor statelor membre de a  promova politici şi măsuri vizând atingerea, până în anul 2010, a obiectivului general, ca 3% din PIB să fie alocat domeniului cercetării şi dezvoltării. În acelaşi timp, statele membre trebuie să-şi redirecţioneze politicile în acest domeniu, astfel încât, să încurajeze cercetarea şi dezvoltarea în sectorul privat.

Consiliul European cere ca al 7-lea Program-cadru privind cercetarea şi dezvoltarea, precum şi noul Program pentru competitivitate şi inovare să fie cât mai rapid adoptate. Acţiunile prevăzute în acest program-cadru, cât şi alte acţiuni de la nivel european şi naţional, trebuie să fie mai bine coordonate, cu scopul de a promova parteneriatele dintre sectorul public şi cel privat, dar şi iniţiativele interguvernamentale, precum programul EUREKA. De asemenea, solicită crearea Consiliului european al cercetării, într-un termen cât mai scurt, Consiliu care va avea drept scop creşterea nivelului de excelenţă a celor mai performante echipe de cercetare europene.

Tot în acest domeniu, Consiliul European invită Banca Europeană de Investiţii să susţină programele şi iniţiativele din cercetare şi dezvoltare. Se prevede ca, în cadrul unui mecanism de finanţare bazat pe partajarea riscurilor, care va trebui pus la punct cât mai repede posibil,   aproape 30 de miliarde euro să fie mobilizate pentru acest domeniu, prin intermediul noilor instrumente financiare, prin cofinanţare de la bugetul Uniunii Europene şi prin împrumuturi bancare garantate de la Banca Europeană de Investiţii, până în anul 2013, avându-se în vedere şi atragerea participării sectorului privat.

Consiliul European are în vedere şi favorizarea existenţei unui mediu economic dinamic, prin crearea unor poli de atracţie. Statele membre sunt invitate să acţioneze astfel încât să creeze o piaţă europeană unică a locurilor de muncă, deschisă şi competitivă pentru cercetători, încercând să elimine obstacolele care continuă să existe în ceea ce priveşte mobilitatea geografică şi intersectorială, urmărind îmbunătăţirea condiţiilor de angajare şi de muncă pentru cercetători şi atragerea tinerelor talente către o carieră în cercetare.

Trebuie să se dezvolte cooperarea şi transferul de tehnologii între sectorul public de cercetare şi industrie, atât la nivel naţional, cât şi la nivel transnaţional, şi să se creeze condiţii pentru plasarea cercetătorilor în industrie.

Educarea şi formarea profesională sunt indispensabile pentru dezvoltarea pe termen lung a potenţialului Uniunii Europene în materie de competitivitate şi astfel, de coeziune socială. Cercetarea şi inovarea la toate nivelurile de educaţie şi formare, dar mai ales existenţa legăturilor dintre învăţământul superior şi cercetare, pe de-o parte, şi întreprinderi, pe de altă parte, este vitală. Ritmul reformelor trebuie accelerat, garantând, totodată, existenţa unui sistem educaţional de o mai bună calitate, în acelaşi timp eficient şi echitabil. Strategiile naţionale privind educarea şi formarea profesională pe tot parcursul vieţii trebuie să permită tuturor cetăţenilor să se califice, în funcţie de propriile nevoi, şi să beneficieze de programele de educare şi formare de la nivelul Uniunii Europene, precum Programele ERASMUS şi LEONARDO.

Consiliul European cere statelor membre să faciliteze, respectând reglementările naţionale, accesul surselor financiare complementare în universităţi, avându-se în vedere atragerea fondurile private şi înlăturarea obstacolelor pentru constituirea parteneriatelor public-privat cu întreprinderile. Se subliniază, printre altele, rolul esenţial al universităţilor şi al personalului de cercetare din acestea în difuzarea şi transferul rezultatelor din cercetare către cei care le aplică, precum şi nevoia de a exista persoane competente pentru a gestiona aceste legături. Consiliul European aşteaptă cu interes raportul Comisiei cu privire la învăţământul superior, care tratează, în particular, triunghiul educaţie-cercetare-inovare, urmărind şi legăturile existente între universităţi şi întreprinderi.

Consiliul European consideră că Institutul European de Tehnologie, de ale cărui rezultate pot beneficia toate statele membre, constituie o măsură pentru a combate decalajul existent între învăţământul superior, cercetare şi inovare, în paralel cu alte măsuri care favorizează acest domeniu.

b) Exploatarea potenţialului întreprinderilor, mai ales a întreprinderilor mici şi mijlocii

Pentru a dispune de o bază industrială solidă şi competitivă în Europa este necesar să se elaboreze un concepţie modernă şi coerentă pentru industria manufacturieră din Uniunea Europeană. Consiliul European face un apel către statele membre să elaboreze strategii naţionale şi să pună în aplicare măsuri destinate a stimula competitivitatea, inovarea şi productivitatea, prin politici care să aibă în vedere dimensiunile sociale şi cerinţele de personal în procesul de internaţionalizare şi de schimbare structurală, care au loc atât la nivelul Uniunii Europene, cât şi în afara  acesteia.

Consiliul European recunoaşte că este extrem de important să se creeze un mediu mai favorabil întreprinderilor, în particular întreprinderilor mici şi mijlocii, care constituie coloana vertebrală a economiei europene. Progrese sensibile au fost făcute la nivel comunitar, mai ales graţie analizelor de impact aprofundate şi echilibrate efectuate de către Comisie pentru noile sale propuneri, în cadrul acestor analize fiind acordată o atenţie deosebită şi competitivităţii. La nivel naţional, Consiliul European face un apel către statele membre pentru ca acestea să transpună şi să aplice integral legislaţia comunitară, în aşa fel încât să se permită consumatorilor, angajaţilor şi întreprinderilor să beneficieze de avantajele pieţei interne.

Întreprinderile mici şi mijlocii joacă un rol determinant în ceea ce priveşte creşterea economică şi în crearea de noi locuri de muncă, de o mai bună calitate, în Europa. Au fost elaborate politici globale de susţinere pentru întreprinderile mici şi mijlocii de toate tipurile şi un cadru de reglementare simplu, transparent şi accesibil pentru ca aceste politici să poată fi puse în aplicare.

Principiul care constă în acordarea unei atenţii speciale micilor întreprinderi, “Gândiţi-vă, în primul rând, la cei mici”  (Penser d’abord aux petits/think small first) trebuie să fie aplicat sistematic şi să devină un principiu director al întregii legislaţii aplicate în domeniu, fie comunitară, fie naţională. În consecinţă, Consiliul European a invitat Comisia să propună  dispoziţii precise vizând încurajarea creşterii şi dezvoltării întreprinderilor mici şi mijlocii şi, în acelaşi timp, să ajute statele membre să-şi adapteze propriile politici în favoarea întreprinderilor mici şi mijlocii.

Statele membre trebuie să creeze un ghişeu unic, care să permită înfiinţarea de întreprinderi (societăţi) într-o manieră rapidă şi simplă, reducând termenul pentru înfiinţarea acestora la o săptămână, în toată Uniunea Europeană, până la sfârşitul anului 2007. De asemenea, nu trebuie să reprezinte o problemă costurile pentru înfiinţarea acestor întreprinderi şi, în acelaşi timp, nu trebuie să existe o procedură foarte greoaie de îndeplinit pentru angajarea salariaţilor. 

Europa are nevoie de mai mulţi antreprenori care să aibă competenţe adecvate pentru a susţine concurenţa. Consiliul European a subliniat necesitatea creării unui mediu de afaceri global favorabil întreprinderilor şi a unui cadru care să favorizeze şi să stimuleze spiritul întreprinzător şi invită statele membre să întărească măsurile luate în acest sens, mai ales cele privitoare la educarea şi formarea antreprenorilor. În plus, măsurile vizând ameliorarea mediului de afaceri şi încurajarea unui număr cât mai mare de persoane, mai ales tineri şi femei, de a deveni antreprenori, trebuie să fie expres menţionate în Planurile naţionale de dezvoltare ale statelor membre. Este esenţial pentru dezvoltarea întreprinderilor mici şi mijlocii ca acestea să dispună de o piaţă financiară complet integrată şi să aibă acces, fără obstacole, la sursele de finanţare. La nivel comunitar este necesar să se găsească modalităţile propice pentru a atrage statele membre să participe la iniţiativele de la acest nivel.

c)Creşterea posibilităţilor de angajare pentru categoriile prioritare

Creşterea nivelului de angajare în Europa continuă să fie una din priorităţile de prim rang în materie de reformă. Reformele întreprinse în ultimii ani pentru a stimula piaţa muncii încep să-şi arate roadele, acestea urmărind creşterea numărului de persoane angajate, în particular   urmărindu-se atragerea tinerilor, femeilor, persoanelor vârstnice, persoanelor cu handicap, a imigranţilor cu statut juridic cert şi a minorităţilor. Pentru realizarea acestor obiective trebuie să se întărească cooperarea cu partenerii sociali.

Pentru a se putea crea mai multe locuri de muncă şi de o mai bună calitate trebuie să se aplice, cu mai multă hotărâre, strategia europeană pentru crearea locurilor de muncă şi cele trei acţiuni prioritare: atragerea şi păstrarea unui număr mai mare de persoane pe piaţa muncii, creşterea ofertelor pentru mâna de lucru şi modernizarea sistemelor de protecţie socială; ameliorarea capacităţii de adaptare a angajaţilor şi a întreprinderilor; investirea în capitolul uman pentru o mai bună educaţie şi formare profesională. O mai bună organizare a muncii, a calităţii vieţii profesionale şi actualizarea permanentă a calificării angajaţilor sunt factorii care trebuie avuţi în vedere pentru a stimula productivitatea muncii.

Situaţiei tinerilor pe piaţa muncii şi reducerea şomajului în rândul acestei categorii reprezintă o prioritate a politicii Uniunii Europene în acest domeniu. În acest sens, Consiliul European subliniază că, în conformitate cu obiectivele asumate pentru 2010, s-a convenit dublarea eforturilor pentru limitarea abandonului şcolar la 10% şi ca minimum 85% dintre tinerii care au împlinit vârsta de 22 de ani să aibă studii secundare. Până la sfârşitul anului 2007, fiecărui tânăr care a absolvit o şcoală şi se găseşte în şomaj trebuie, într-o perioadă de şase luni, să i se ofere un loc de muncă sau un loc în care să-şi facă ucenicia, ori posibilitatea de a participa la cursuri complementare de formare profesională, ori o altă măsură care să-i crească capacitatea de reinserţie profesională. Acest termen va fi micşorat la patru luni după 2010.

Consiliul European subliniază că este necesară, în cadrul Planurilor naţionale de dezvoltare, elaborarea mai sistematică a strategiilor globale pentru ameliorarea capacităţii de adaptare a angajaţilor şi a întreprinderilor. În acest sens, Consiliul European cere statelor membre acordarea unei atenţii speciale “flexicurităţii” (flexicurité- un termen ce stabileşte echilibrul între flexibilitate şi securitate). Europa trebuie să ţină cont de interdependenţa pozitivă dintre competitivitate, locuri de muncă şi securitate socială. În consecinţă, statele membre sunt invitate să supravegheze, în funcţie de situaţiile proprii specifice de pe piaţa muncii, reformele pieţei muncii şi a politicilor sociale, urmărind integrarea principiului flexicurităţii, prin adaptarea mediului instituţional şi ţinând cont de problemele specifice ale diferitelor segmente de pe piaţa muncii. În această ordine de idei, împreună cu statele membre şi cu partenerii sociali, Comisia trebuie să elaboreze un ansamblu de principii privind flexicuritatea.

Consiliul apreciază propunerea Comisiei privind înfiinţarea unui fond care să ajute la depăşirea problemelor mondializării, care să fie accesibil tuturor statelor membre, având rolul de a furniza asistenţă complementară angajaţilor care şi-au pierdut locul de muncă din cauza modificărilor majore de structură a comerţului mondial, sprjinindu-i în reconversia lor profesională şi în eforturile pe care le depun pentru a-şi găsi un nou loc de muncă. Parlamentul European, Comisia şi Consiliul trebuie să întreprindă măsurile necesare pentru ca acest fond să fie operaţional, până la cel mai mic detaliu, de preferinţă înainte de 1 ianuarie 2007.

3. Menţinerea dinamicii în toate domeniile

În cadrul Concluziilor, Consiliul a subliniat că douăsprezece state membre ale Uniunii Europene au, în prezent, un deficit economic, iar nivelul datoriilor depăşeşte 60% din PIB în mai multe state membre. Faţă de această situaţie, Consiliul European cere statelor membre să lanseze noi reforme ambiţioase pentru asanarea finanţelor publice, conform Pactului de stabilitate şi de creştere economică.

               Consiliul European subliniază că este necesară asigurarea unei mai bune gestionări a cheltuielilor publice şi a fiscalităţii, precum şi favorizarea activităţilor care duc la prosperitate economică şi la crearea de noi locuri de muncă.

                      Existenţa şi dezvoltarea unei pieţe interne reprezintă un element cheie pentru a putea atinge obiectivele Strategiei de la Lisabona. În acest sens, Consiliul European cere:

· semnarea, până la sfârşitul anului 2006, a unui acord definitiv asupra pachetului REACH – Parlamentul European şi Consiliul sunt de acord, într-o primă lectură, cu acest proiect – cu privire la clasificarea şi etichetarea substanţelor şi materialelor periculoase;

· punerea în aplicare a unui cadru juridic eficient la nivelul Uniunii Europene  şi la nivel naţional pentru protecţia drepturilor proprietăţii intelectuale;

· realizarea unui sistem de simplificare şi modernizare a regimului TVA-ului şi a sistemului vamal;

· promovarea unei pieţe financiare libere şi care funcţionează în bune condiţii, pentru a îmbunătăţi accesul  la sursele de finanţare, prin punerea în aplicare a măsurilor prevăzute în Planul de acţiune în favoarea serviciilor financiare (PASF) şi a programului de lucru al Comisiei prezentat în Cartea Albă privind politica serviciilor financiare (2005-2010), crearea unui spaţiu unic pentru plăţi în Uniunea Europeană; reformarea cadrului de supraveghere financiară şi a gestionării crizelor financiare la nivel transnaţional şi ajungerea la o înţelegere cu Statele Unite ale Americii cu privire la normele contabile.

Consiliul European cere statelor membre să transpună integral şi să aplice legislaţia comunitară care permite consumatorilor, angajatorilor şi întreprinderilor să beneficieze de avantajele unei pieţe concurenţiale şi fără frontiere.

Se subliniază că este necesară asigurarea, atât la nivel european cât şi la nivel naţional, a unei mai bune coordonări între politicile privind protecţia socială şi incluziunea socială, pe de o parte, şi parteneriatul pentru crearea de noi locuri de muncă şi creştere economică, pe de altă parte.

Consiliul European reafirmă, conform obiectivelor stabilite de către statele membre în parteneriatul mai sus menţionat, că este necesar să fie luate măsuri pentru a da un elan decisiv reducerii sărăciei şi excluderii sociale până în anul 2010. Uniunea Europeană împreună cu statele membre trebuie să pună în aplicare politicile privind lupta împotriva excluderii sociale sub mai multe aspecte, punându-se accent pe politicile în favoarea grupurilor ţintă, de exemplu politicile privind copiii care trăiesc în sărăcie. Se solicită statelor membre să întreprindă toate măsurile necesare pentru a reduce, rapid şi în mod vizibil, sărăcia care îi atinge pe copii, oferindu-le acestora şanse egale, indiferent de originea lor socială.

Sunt necesare progrese şi în ceea ce priveşte măsurile care trebuie luate în favoarea tinerilor, mai ales punerea în aplicare a Pactului European pentru Tineret
. Consiliul European încurajează statele membre să-şi consolideze propriile politici în materie de educaţie, de formare profesională, pentru crearea de noi locuri de muncă, de incluziune socială, să elaboreze strategii intersectoriale mai eficiente. Comisia şi statele membre sunt invitate ca, împreună cu tinerii şi cu asociaţiile acestora, să pună în aplicare Pactul European pentru Tineret.

Totodată, se apreciază că politicile privitoare la mediul înconjurător au o contribuţie deloc neglijabilă în ceea ce priveşte creşterea economică şi crearea de noi locuri de muncă şi au un efect pozitiv asupra sectoarelor importante, cum ar fi: sănătatea publică şi cheltuielile din acest domeniu, includerea şi coeziunea socială, precum şi referitor la politica energetică pentru Europa, mai ales în ceea ce priveşte securitatea şi eficienţa în acest domeniu.

� Declaraţia de la Doha (Qatar) cu ocazia celei de a patra Conferinţe ministeriale a Organizaţiei Mondiale a Comerţului, noiembrie 2001.


� Liviu Voinea şi colaboratorii - Performanţă în contextul Agendei Lisabona: experienţe de succes, design instituţional, Institutul European din România-Studii de impact III, Bucureşti, 2006.


� Idem.


� Pactul european pentru Tineret a fost adoptat, la 22-23 martie 2005, la Bruxelles. 

